**20/2022.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2022. október 24-i rendkívüli, nyílt üléséről*

*Tfik-ban való rögzítés: 2022. november*

**Mellékletek:**

1.) A nem közművel összegyűjtött háztartási szennyvíz ideiglenes begyűjtésének

ellátására vonatkozó megállapodás jóváhagyása

2.) Üllés Nagyközségi Önkormányzat intézményeire vonatkozó takarékossági intézkedések

Üllés Nagyközségi Önkormányzat Képviselő-testületének

2022. október 24-i rendkívüli, nyílt ülésén meghozott

**H A T Á R O Z A T O K**

**150/2022.(X.24.)önkormányzati határozat** 4.o.

**Tárgy:** A Képviselőtestület 2022. október 24-i rendkívüli, nyílt ülésének napirendi pontjai

**151/2022.(X.24.) önkormányzati határozat**  5.o.

**Tárgy**: A nem közművel összegyűjtött háztartási szennyvíz ideiglenes begyűjtésének ellátására vonatkozó megállapodás jóváhagyása

**152/2022. (X. 24.) önkormányzati határozat** 8.o.

**Tárgy:** Üllés Nagyközségi Önkormányzat és intézményeire vonatkozó takarékossági intézkedések

**Jegyzőkönyv**

Készült: az Üllés Nagyközségi Önkormányzat Képviselőtestületének 2022. október 24-i rendkívüli, nyílt ülésén.

Helye: Polgármesteri Hivatal, Tárgyaló

Az ülés kezdetekor jelen vannak: Nagy Attila Gyula polgármester, Juhász Attila alpolgármester, Dudás János, Fodorné Bodrogi Judit és Meszesné Volkovics Szilvia képviselők

Távolmaradását előzetesen jelezte: Mészáros Marcell képviselők

Tanácskozási joggal meghívottak közül jelen van:

Dr. Borbás Zsuzsanna jegyző, Czékus Péter műszaki ügyintéző

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a nyílt ülés résztvevőit.

A Jelenléti ív alapján megállapítja, hogy a Képviselőtestület 7 tagjából 5 fő jelen van, így az ülést határozatképesnek nyilvánítja és azt megnyitja.

Javasolja a napirendek meghívó szerinti elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**150/2022.(X.24.)önkormányzati határozat**

**Tárgy:** A Képviselőtestület 2022. október 24-i rendkívüli, nyílt ülésének napirendi pontjai

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2022. október 24-i rendkívüli, nyílt ülésének napirendjét az alábbiak szerint határozza meg:

**1.) A nem közművel összegyűjtött háztartási szennyvíz ideiglenes begyűjtésének ellátására**

**vonatkozó megállapodás jóváhagyása**

Előadó: Nagy Attila Gyula polgármester

**2.) Üllés Nagyközségi Önkormányzat intézményeire vonatkozó takarékossági intézkedések**

Előadó: Nagy Attila Gyula polgármester

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**1.) Napirend**

**A nem közművel összegyűjtött háztartási szennyvíz ideiglenes begyűjtésének**

**ellátására vonatkozó megállapodás jóváhagyása**

Előadó: Nagy Attila Gyula polgármester

*(az előterjesztés a jegyzőkönyv 1. számú melléklete)*

Nagy Attila Gyula polgármester: átadja a szót dr. Borbás Zsuzsanna jegyzőnek, mondja el az előterjesztés okát.

Dr. Borbás Zsuzsanna jegyző: háztartási szennyvíz begyűjtésére vonatkozóan október 31. napjával lejár a szerződésük. Mivel nincs szolgáltatójuk, így újra a katasztrófavédelmi hatóságtól kérték a kijelölést, aki ismét a Móraép Kft-t jelölte ki szolgáltatóul, most nem 1, hanem 2 évre.

Nagy Attila Gyula polgármester: kérdés, észrevétel? Amennyiben nincs, javasolja a határozati javaslat elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**151/2022.(X.24.) önkormányzati határozat**

**Tárgy**: A nem közművel összegyűjtött háztartási szennyvíz ideiglenes begyűjtésének ellátására vonatkozó megállapodás jóváhagyása

**H A T Á R O Z A T**

Üllés Nagyközségi Önkormányzat Képviselőtestülete a Csongrád-Csanád Megyei Katasztrófavédelmi Igazgatóság 35600/4642-3/2022. ált. iktatószámú levelében foglaltak alapján Üllés településen a nem közművel összegyűjtött háztartási szennyvíz ideiglenes begyűjtésének ellátására kijelölt Móraép Kft.-vel kötendő (6782 Mórahalom, Röszke út 34.) megállapodás-tervezetet az előterjesztés melléklete szerinti tartalommal jóváhagyja, és felkéri a polgármestert a megállapodás aláírására.

**Határidő:** azonnal

**Felelős:** Nagy Attila Gyula polgármester

Erről jegyzőkönyvi kivonaton értesítést kap:

1) Nagy Attila Gyula polgármester- általa Képviselő-testület tagjai

2) Dr. Borbás Zsuzsanna jegyző

3) Móraép Kft. Képviseli: Németh Attila ügyvezető

 (6782 Mórahalom, Röszkei út 34.)

4) Fáncsik Judit pénzügyi-gazdálkodási csoportvezető

5) Irattár

**2.) Napirend**

**Üllés Nagyközségi Önkormányzat intézményeire vonatkozó takarékossági intézkedések**

Előadó: Nagy Attila Gyula polgármester

*(az előterjesztés a jegyzőkönyv 2. számú melléklete)*

Nagy Attila Gyula polgármester: a rezsiköltségek az egekben, a gáz díja nyolcszoros, az áram díja is sokszoros – a fogyasztást vissza kell fogniuk. A Kormányzat kérte, minden önkormányzatnak legyen terve, hogyan tudják a leghatékonyabban, költségkímélőbben áthidalni ezt az időszakot. Az ellátás biztonságban van, legalábbis úgy tűnik, hogy ezen a télen lesz elegendő áram és gáz, de takarékoskodni kell vele.

Az intézkedési tervben elsőként szerepel a kultúrház. Az önkormányzati fogyasztási helyek összfogyasztásának közel 40%-át a kultúrház teszi ki, de a könyvtárat mindenképp nyitva tartják, annak ellenére, hogy sok településen a kultúrházak bezártak. Addig, amíg a napelemrendszerrel működtetett inverteres hűtő-fűtő klímákkal a megfelelő hőmérsékletet tartani tudják, azokat használják csak.

A Polgármesteri Hivatalnál is ugyanez a helyzet, ott is klímákkal fűtenek. Az ülőmunkánál a 18 fokot nagyon nehéz tartani.

Dr. Borbás Zsuzsanna jegyző: a hivatalnál 20 fokos maximum hőmérsékletet írtak elő.

Nagy Attila Gyula polgármester: a kormányablak esetében, ami szerencsére nem zár be, annyi a műszaki gép, hogy azok a megfelelő hőfokon temperálják a levegő hőmérsékletét. A hivatali klímák H tarifán vannak, ahhoz egyelőre a Kormány még nem nyúlt hozzá. Az egyéb fogyasztás 60 %-át a napelem fedezi, 40 %-át kell csak fizetni, ami nem jelentős. A gázfűtéses helyeken, a Házasságkötő teremben, a konyhában és a mosdókban alacsony hőmérséklet lesz beállítve, ott nem lesznek rendezvények sem – alkalmanként a Házasságkötő teremben esküvők.

A Csigabiga Óvoda és Bölcsődében minimum 20 fokot kell biztosítani, ezt tudják is, mivel az ottani fűtést talajszondás hőszivattyú biztosítja. Az intézményen napelemek is vannak, azok az áramdíj csökkentésében játszanak szerepet.

Czékus Péter műszaki ügyintéző: az óvodai napelemek általi megtakarítás nem túl jelentős, a bölcsődén lévő viszont pozitív szaldós.

*Dr. Faragó-Mészáros Judit képviselők 14.10 perckor megérkezik az ülésterembe*

Nagy Attila Gyula polgármester: megállapítja, a 7 képviselőből 6 jelen van, az ülés határozatképes.

A sportpályánál az öltöző hőmérséklete temperálva lesz. A focistáknak javasolják a műfüves pálya használatát, illetve a tornatermet – ezt igazgató asszonnyal már korábban beszélték.

Meszesné Volkovics Szilvia képviselő: a Fonósokkal is egyeztetve lett?

Nagy Attila Gyula polgármester: ő beszélt az együttes egyik vezetőjével, hogy az év leghidegebb hónapjaiban – januárban és februárban – a kultúrház nagyterem helyett a tornatermet kellene használni. Ő azt mondta, hogy a tornaterem nem megfelelő, mivel visszhangzik.

Meszesné Volkovics Szilvia képviselő: a táncosok tornatermi próbáját ő sem javasolta, mivel így elmaradna a középiskolások és felnőttek próbája, ami sokszor késő estig tart.

Nagy Attila Gyula polgármester: nem tudja, hány fokban jó próbát tartani, de ha tartósan mínuszok lesznek, akkor a kultúrház nagytermét gázzal nem fogják fűteni.

Meszesné Volkovics Szilvia képviselő: ő csak azért kérdezte az egyeztetést, mert kötelező tornaórák is vannak a tornateremben.

Nagy Attila Gyula polgármester: a falugazdászi fogadóóra és az FBH-NP Nonprofit Kft ügyfélfogadása is a Szabadság téri volt Labor épületében lenne, mivel a kultúrház 12 órától nyitna csak.

Dr. Borbás Zsuzsanna jegyző: odakerülne a pszichológus is, aki eddig a szociális tagintézmény melléképületében rendelt.

Nagy Attila Gyula polgármester: az Erdei Iskola november 1 – 2023. március 31-ig zárva tart, mivel a korszerűtlen pellet tüzelés nagyon drága és a beszerzés is nehézkes. Az iskolások programjai tavasszal kezdődnek és ősszel folytatódnak.

A Napos piac épületében szintén temperálják a hőmérsékletet, a piac miatt a vizesblokkot üzemeltetni kell. A piacot is, úgymint a kultúrházat is magánszemélynek ki lehet rendezvény céljára bérelni, de a fogyasztást piaci áron kell fizetni.

*Nagy Attila Gyula polgármester 14.11 órakor távozik az ülésteremből*

Juhász Attila alpolgármester Nagy Attila Gyula polgármester távollétében átveszi az ülés vezetését. Megállapítja, a 7 képviselőből 5 jelen van, az ülés határozatképes.

Dr. Borbás Zsuzsanna jegyző: a Petőfi Sándor utcai szolgálati lakást a korszerűtlen, konvektoros fűtés miatt le kell zárni, áramtalanítani kell és el kell zárni a gázcsapokat. Az épületet jelenleg a Polgárőr Egyesület használja.

A horgásztónál keletkező áramdíj felét a horgászegyesület vállalja át, tovább kell számlázni.

Az Alkotóházban jelenleg működő foglalkozásokat át kell helyezni a Déryné Művelődési Házba, a régi rendőri lakást és a főépületet le kell zárni. Az épületek gázkonvektoros fűtéssel ellátottak. A főépületben a részleges fűtés nem megoldható, mivel ott több helyen is van vizesblokk. A melléképület szintén gázkonvektoros, rossz állapotú ablakokkal, szigetelés nélkül. Az Üllési Folkműhely Egyesülettel kötöttek egy ingyenes bérbeadási szerződést a régi rendőrségi lakás használatára vonatkozóan. A szerződést egyelőre ne mondják fel, mert tavasszal – a fűtési szezon elmúltával - visszakerülhetnek az épületbe. A zenészek ott tárolt hangszerei, hova kerülnek?

Meszesné Volkovics Szilvia képviselő: ő beszélt a zenészekkel, akik egyeztettek az iskolaigazgatóval, a hangszerek visszakerülnek az iskolához, korábban is ott tárolták őket.

Dr. Borbás Zsuzsanna jegyző: szóba került, hogy az Üllési Körkép jövőben 4 oldalas Hírlevél formátumú lenne. A papír és a nyomdai költségek többszörösére emelkedtek. Az elsődleges hírforrások Üllés Község Facebook oldala és a település honlapja lenne.

Meszesné Volkovics Szilvia képviselő: a határozati javaslatot javasolja kiegészíteni az elhangzottakkal, vagyis írják bele, hogy az Alkotóház november 1 – 2023. március 31-ig zárva tart.

Dr. Borbás Zsuzsanna jegyző: rendben. Mint ahogy az most elhangzott a fűtési időszakban a néptánc szakkört az iskola tornatermében helyeznék el.

A Mercedes Vito és a Ford Tourneo gépjárművek használatára vonatkozó szabályokat felül kell vizsgálni. A bérlés díjtételeit emelni szükséges, mely testületi döntést igényel.

A Homokháti Szociális Központ Üllési Tagintézménye nappali ellátásánál, ahol az idősekről gondoskodnak, maximum 22 fokot javasolnak bevezetni annak ellenére, hogy a jogszabály ott is 18 fokot említ. Az intézményben a mosást és szárítást minimálisra kell csökkenteni.

A férfi tusoló kihasználatlan, a fűtést el kell teljesen zárni, a folyosón, mellékhelyiségekben, irattárban 18 °C-os hőmérsékletet kell biztosítani. Az intézményhez tartozó melléképületben – mely jelenleg a pszichológus és esetmenedzser ügyfélfogadására szolgál – az áram és gázfelhasználást meg kell szüntetni, az épületet be kell zárni.

A Tanyagondnoki szolgálatnál a gépjárművek futásteljesítményét rendszeresen ellenőrizni kell, és lehetőség szerint a minimálisra korlátozni, a tanyagondnoki tevékenységet racionalizálni kell, ki kell jelölni egy bevásárló napot, gyógyszerkiváltós napot.

*Nagy Attila Gyula polgármester 14.17 órakor visszatér az ülésterembe*

Nagy Attila Gyula polgármester: megállapítja, a 7 képviselőből 6 jelen van, az ülés határozatképes.

Dr. Borbás Zsuzsanna jegyző: jelen intézkedési terv összeállítása előtt írásban bekérték az intézményvezetők javaslatait, és azt beépítve alakították ki a végleges anyagot. Amennyiben szükséges, komolyabb intézkedéseket is meg kell hozni, pl. intézménybezárást, korlátozást.

A Polgármesteri Hivatal működésével kapcsolatosan elmondja: korábban a testület döntött a nyári és a téli igazgatási szünet elrendeléséről. Célszerű lenne a téli igazgatási szünetnek a kormányzati igazgatási szünethez való kapcsolódása, vagyis 2022. december 22-től 2023. január 6-ig a hivatal is zárva lenne. Ez alatt az idő alatt ügyeleti rendszer működne a fontosabb ügyek – így az anyakönyvi, hagyatéki ügyek – tekintetében, illetve a pénztári órák is működnének.

Fodorné Bodrogi Judit képviselő: ha csökkenne valamelyik intézmény közmunkási létszáma a csökkentett nyitva tartás módosítása miatt, akkor a konyha szívesen átvenné ő(ke)t, nagyon kevesen vannak.

Nagy Attila Gyula polgármester: kérdés, észrevétel van-e? Amennyiben nincs, javasolja a határozati javaslat elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**152/2022. (X. 24.) önkormányzati határozat**

**Tárgy:** Üllés Nagyközségi Önkormányzat és intézményeire vonatkozó takarékossági intézkedések

**H A T Á R O Z A T**

1. Üllés Nagyközségi Önkormányzat képviselő-testülete egyetért a globális energiaválságra tekintettel tervezett helyi takarékossági intézkedések bevezetésével és jóváhagyja azokat az alábbiak szerint:
* ahol van rá lehetőség, ott hűtő-fűtő klímával kell a gázfűtést kiváltani a nem túl hideg napokon; (pl. Déryné Művelődési Ház és Könyvtár)
* a Csigabiga Óvoda és Bölcsődében, mivel annak a fűtése és maga az épület is energetikai szempontból korszerű, elegendő a fűtés precíz beállítását elvégezni, egyes használaton kívüli helyiségekben a fűtést lekapcsolni, egyébként pedig a gyermekek egészséges fejlődéséhez szükséges magasabb min. 20°C hőmérsékletet kell továbbra is biztosítani;
* az Egészségházban a védőnői helyiségek hőmérsékletét legfeljebb 18°C-on kell tartani a csecsemő-tanácsadás időtartamának kivételével, amelyet munkaátszervezéssel a lehető legrövidebb időre, két egymást követő munkanapra célszerű tömbösíteni, a munkaidejük többi részében a védőnők családlátogatást és egyéb munkáikat végzik;
* a sportpálya öltözőjében 2022. november 1-től 2023. március 31-ig a fűtést kizárólag temperálásra, fagyás elleni védelemre kell használni, valamint a tusolási lehetőséget meg kell szüntetni, a téli időszakra a pályavilágítás miatt az edzéseket át kell helyezni a műfüves pályára, vagy teljesen szüneteltetni, ezzel ott a fogyasztás az eddigi ötödére esne vissza;
* a körzeti megbízotti irodában a hőmérsékletet legfeljebb 18°C-on kell tartani, azokon a napokon, amikor nem használják a helyiségeket, ennél hidegebb is lehet;
* a falugazdászi fogadóórákat át kell helyezni, valamint csökkenteni kell 3 napról 2 napra (kedd, csütörtök 1200-1600) és át kell helyezni továbbá az FBH ügyfélfogadását (minden hó utolsó péntek), valamint a pszichológus ügyfélfogadását a Szabadság tér 3. szám alatti volt Labor épületébe
* mivel az önkormányzati fogyasztási helyek összfogyasztásának közel 40%-át a Déryné Művelődési Ház és Könyvtár teszi ki, javaslom az épületet a fűtési szezon kezdetétől - 2022. november 01-től 2023. március 31-ig végéig más nyitva tartás szerint (H-P: 12-20 óráig) üzemeltetni és a fagyás elleni védelem céljából temperálni, továbbá javaslom az épületet a nagyobb közösségi rendezvények (pl. idősek karácsonya, bál) idejére alkalmanként kinyitni és legfeljebb 18-20 °C-ra felfűteni, a programok egy részét szabadtéren megtartani
* az Üllési Polgármesteri Hivatal helyiségeiben a fűtési időszakban, a hőmérsékletet munkaidőben legfeljebb 20°C-on, munkaidőn túl legfeljebb 18 °C-on javaslom tartani,
* Az Erdei Iskola üzemeltetését november 1-től március 31-ig fel kell függeszteni, az intézményt ezen időszakra nem lehet bérbe venni rendezvény tartására. A fagyás elleni védelem biztosítása is drága tekintettel a pellet árára;
* A Napos Piac épületében fűtést kizárólag temperálásra, fagyás elleni védelemre kell használni, tekintettel a csütörtöki piaci napok mosdó használatára. Amennyiben az épület rendezvény céljára kiadásra kerül, úgy a rendezvény előtt a hőmérséklet emelésekor és a visszaállításakor is le kell olvasni a villany- és gázmérő órákat, az elfogyasztott mennyiségeket ki kell számlázni a bérlő részére (villany 170,- Ft/kW)
* A Petőfi Sándor utca 2. szám alatti lakásokat teljesen le kell zárni, áramtalanítani kell az épületet és elzárni a gázcsapokat. Az épület jelenlegi állaga, a korszerűtlen konvektoros fűtés és a rossz állapotú nyílászárók miatt túl drága az épület temperálása;
* A horgásztónál keletkező áramdíj felét a horgászegyesületnek tovább kell számlázni;
* Az Alkotóháznál a főépületet és a régi rendőri szolgálati lakást 2022. november 01-től 2023. március 31-ig le kell zárni, erre az időre az Alkotóháznál jelenleg működő foglalkozásokat a Déryné Művelődési Ház és Könyvtárba át kell helyezni. Az épületek gázkonvektoros fűtéssel ellátottak a részleges fűtése nem megoldható, mivel a főépületben több helyen is van vizesblokk. A melléképület szintén gázkonvektoros, rossz állapotú ablakokkal, szigetelés nélkül;
* Az Üllési Körkép 4 oldalas, hírlevél formátumú megjelentetésével jelentős megtakarítást érhetünk el;
* A FONÓ Néptáncegyüttes próbáit át kell helyezni az iskola tornatermébe;
* A Mercedes-Benz Sprinter és a Ford Tourneo gépjárművek igénybevételére vonatkozó szabályokat felül kell vizsgálni, a bérlés díjtételeit emelni szükséges;
* a Homokháti Többcélú Társulás Szociális Intézménye Üllési Tagintézményében a nappali ellátás esetén max.22°C hőmérséklet lehet biztosítani, a mosás és szárítást minimális szintre kell csökkenteni, a férfi tusolóban a fűtést el kell teljesen zárni, a folyosón, mellékhelyiségekben, irattárban 18 °C-os hőmérsékletet kell biztosítani. Az intézményhez tartozó melléképületben - mely jelenleg a pszichológus és esetmenedzser ügyfélfogadására szolgál – az áram és gázfelhasználást meg kell szüntetni, az épületet be kell zárni.
* A Tanyagondnoki szolgálatnál a gépjárművek futásteljesítményét rendszeresen ellenőrizni kell, és lehetőség szerint a minimálisra korlátozni, a tanyagondnoki tevékenységet racionalizálni kell, ki kell jelölni egy bevásárló napot, gyógyszerkiváltós napot.
1. A képviselő-testület felkéri Nagy Attila Gyula polgármestert és az önkormányzati intézmények vezetőit a 1. pontban foglalt takarékossági intézkedések bevezetésére, szükség esetén további hatékony intézkedések kidolgozására és végrehajtására.

**Határidő:** 2022. október 31.

**Felelős:** Nagy Attila Gyula polgármester

 Dr. Borbás Zsuzsanna jegyző

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Borbás Zsuzsanna jegyző
3. Fáncsik Judit pénzügyi-gazdasági csoportvezető
4. Marótiné Hunyadvári Zita Csigabiga Óvoda és Bölcsőde intézményvezető
5. Meszesné Volkovics Szilvia Déryné Művelődési Ház és Könyvtár intézményvezető
6. Fodorné Bodrogi Judit Önkormányzati Konyha intézményvezető
7. Csótiné Ördög Edit Homokháti Szociális Központ Mórahalom
8. Palotásné Szakács Melinda Homokháti Szociális Központ üllési Tagintézményvezető
9. Kiss Ilona, Lovainé Lajkó Éva körzeti védőnők
10. Papp Zoltán Üllési SE
11. Csongrád-Csanád Megyei Agrárkamara elnöke, Czakóné Dudás Mónika, Halász Zsolt falugazdász
12. Dobó Attila Őrsparancsnok Mórahalom
13. FBH-NP Nonprofit Kft. 6521 Vaskút, külterület 0551/2 hrsz.
14. Megyeri Árpád Üllési Polgárőr Egyesület Elnöke
15. Irattár

Nagy Attila Gyula polgármester: reméli, nem kell drasztikus intézkedéseket hozni. A napokban jöttek az elszámoló számlák, pl. a kultúrházé, ami nem volt annyira mellbevágó – viszont ez még nem az emelt díjjal számolt.

Dr. Borbás Zsuzsanna jegyző: nem beszéltek még a közvilágításról, ami az előző napirendhez kapcsolódhat.

Nagy Attila Gyula polgármester: nem egyszerű „történet”. A legegyszerűbb az lenne, ha arról hoznának döntést, hogy lekapcsolják. A sávosítástól, hogy bizonyos éjszakai órákban lekapcsolják a világítást, a szolgáltató ódzkodik. A teljes lekapcsolást nem javasolja, rengeteg a migráns, válságos időszak van - elindulhatnak a fatolvajok, a besurranó tolvajok. Az igaz, hogy így nem 5 millió Ft lesz erre az évre a közvilágítás, hanem 15 millió Ft. A környező polgármestereknek is hasonló a véleményük.

Meszesné Volkovics Szilvia képviselő: Üllésen mekkora volt a „migránsforgalom”, ami ezt a döntést indokolná?

Nagy Attila Gyula polgármester: a mezőőr tudna pontos számokat mondani, de mindennap küldi a jelentést.

Meszesné Volkovics Szilvia képviselő: az intézmények elég kemény helyzetben vannak, érdemes lenne azért a közvilágításon is spórolni. Ő szokott esténként, éjszakánként közlekedni, a falu szinte teljesen kihalt. Nem azt mondja, hogy teljesen kapcsolják le, mert tudja, hogy a közvilágítás is kötelező feladata az önkormányzatnak. Csak gondolkodjanak el azon, hogy lehetne a költségeit csökkenteni.

Fodorné Bodrogi Judit képviselő: a közvilágítási lámpatestek energiatakarékosak?

Nagy Attila Gyula polgármester: pl. az ipari területnél, a temetőben ledes égők vannak, ott igen. A korszerűsítés jelentős összegű fejlesztés, több évvel ezelőtt lett volna 50 millió Ft. A fejlesztés csak pályázattal tud megvalósulni, reméli jövőre a TOP Pluszos pályázatokra tudnak pályázni.

Juhász Attila alpolgármester: igen, ezt egy közelmúltban megtartott konferencián a helyettes államtitkár is elmondta: jövő év nyarán megjelenő TOP Pluszos energetikai pályázatokra az önkormányzatok is pályázhatnak.

Nagy Attila Gyula polgármester: ledes égőkkel egyharmada lenne a közvilágítási költség.

Meszesné Volkovics Szilvia képviselő: a sávosítás mit jelent?

Nagy Attila Gyula polgármester: pl. hogy éjféltől hajnali 4 óráig nem lenne közvilágítás. Van olyan település, ahol ezt megoldották, de a szolgáltató nem szereti.

Meszesné Volkovics Szilvia képviselő: beállítási eltérések lehetnek az egyes települések között. Míg Bordányban este fél 7 körül még nem világított a közvilágítás, Üllésen viszont, igen.

Juhász Attila alpolgármester: a korábban említett konferencián ötletelés is zajlott a takarékossági intézkedéseket illetően. Van olyan település, ahol minden 2. égőt kiiktattak; de annak is van költsége, lámpatestenként 20.000 Ft. A kiiktatás költsége is jelentős összeg lehet, arról nem beszélve, ha aztán meg újra működésbe szeretnék állítani, annak is van költsége.

Dr. Borbás Zsuzsanna jegyző: a közvilágítási naptártól eltérő működtetés kapcsán az önkormányzati kapcsolattartó tájékoztatta az önkormányzatot arról, hogy előzetesen megállapították, a társaságuk által biztosított és az alállomásokon jelenleg üzemelő hkv rendszerek műszakilag nem alkalmasak egyedi vezérlés működtetésére. A közvilágítási naptártól eltérően vezérelt közvilágítás műszaki kialakítása többletköltséget eredményező beruházást tesz szükségessé. Ennek a társaság részéről történő műszaki, pénzügyi és jogi szempontú megvalósíthatóságát a szakértők – a Magyar Energetikai és Közmű-szabályozási Hivatal bevonásával – vizsgálják. A vizsgálat eredménye függvényében hozott üzleti döntésük eredményééig az önkormányzat szíves türelmét kérik. A cég a szakaszolás és az időzítés lehetőségét vizsgálja.

Juhász Attila alpolgármester: a jelenleg érvényben lévő szolgáltatási szerződéseik meddig érvényesek?

Czékus Péter műszaki ügyintéző: intézményfüggő. Gáz esetében október 1-jétől van a legtöbb intézménynek szerződése az MVM-nél, a konyha maradt az E2 Hungarynél. A villany közszolgáltatási szerződések idén január 1-jétől kötődött 1 évre.

Nagy Attila Gyula polgármester: a közvilágítás kérdése még nem dőlt el, a polgármestereknek egyszerre kellene erről tárgyalni. Ha egyszer az mondják, hogy nem háromszoros, hanem ötszörös lesz a közvilágítás díja, akkor nem lesz kérdés, hogy le kell-e kapcsolni.

Kérdés, észrevétel van-e? Amennyiben nincs, úgy megköszöni a részvételt és a nyílt ülést 14 óra 35 perckor bezárja.

K.m.f.

Nagy Attila Gyula Dr. Borbás Zsuzsanna

polgármester jegyző